**רצח שינזו אבה** התרחש ב-8 ביולי 2022, סמוך לשעה 11:30 (שעון יפן), בנארה שביפן: ראש ממשלת יפן לשעבר שינזו אבה נורה פעמיים בעת שנשא נאום בחירות בעיר. הוא נפצע באורח אנוש ומת מפצעיו.

אירוע הירי
----------

ב-8 ביולי 2022 נשא אבה נאום בשמו של קיי סאטו (אנ'), מועמד המפלגה הליברלית-דמוקרטית בבחירות לבית היועצים של יפן לשנת 2022 (אנ'), שצפויות להתקיים יומיים לאחר מכן, ב-10 ביולי. אבה נורה פעמיים מאחור בעזרת רובה ציד מאולתר והתמוטט.

בתיעוד שפורסם כמה שעות אחרי הרצח, ניתן לראות כי המתנקש ירה בשינזו אבה מאחור. תחילה נשמעת ירייה אחת, שאחריה נותר אבה עומד ואף מסתכל לאחור. מייד לאחר מכן נשמעת ירייה נוספת, ואז עיכלו כל הסובבים את המתרחש וזינקו על המתנקש, בזמן שאבה נפל לרצפה. בתמונות ששודרו בטלוויזיה המקומית נראה שעשן ליווה את הירי, ואחריו נראה אבה מוטל על הכביש עם כתמי דם על חולצתו.

אבה פונה מחוסר הכרה לבית חולים, מצבו הוגדר בתחילה אנוש, אך כעבור שעות בודדות נמסר כי מת מפצעיו. מבית החולים נארה מדיקל יוניברסיטי נמסר כי אחד הקליעים חדר היישר ללבו של אבה, וכי הרופאים לא הצליחו לעצור את הדימום הקשה שממנו סבל.

החשוד
-----

טֵצוּיָה ימאגאמי (ביפנית: 山上徹也), תושב נארה בן 41, חבר לשעבר בצי ההגנה העצמית הימי של יפן (אנ') בין השנים 2002–2005, נעצר על-ידי משטרת מחוז נארה בחשד לניסיון רצח, והועבר לתחנת המשטרה של מערב נארה. לפי דיווחים, ימאגאמי טען בפני חוקריו כי אימו הצטרפה לכנסיית האיחוד (הנחשבת בעיני מספר מבקרים לכת נוצרית), לה העניקה תרומה גדולה בעבר, ונטר טינה לאבה על תרומתו לפופולריות התנועה הדתית אשר הביאה להרס משפחתו. המשטרה פרסמה בפומבי את זהות הקבוצה שצוטט על ידי החשוד בתחילת בזמן הקרוב לרצח.[דרושה הבהרה]

לפי אנשי כנסיית האיחוד, אמו של הרוצח ימגאמי הצטרפה לכנסייה בסביבות 1998, אבל בשנת 2009 הפסיקה להשתתף בטקסים שלה. כשנתיים או שלוש לפני הרצח חידשה את הקשר עם חברים בכנסייה, ובחצי השנה האחרונה לערך היא השתתפה שוב באירועיה, בערך אחת לחודש.

לאחר ההתנקשות
-------------

בלשכת ראש ממשלת יפן הוקם מרכז לניהול משברים. ראש ממשלת יפן פומיו קישידה, שהיה במחוז יאמאגטה לרגל קמפיין בחירות, ביטל את אירועיו המתוכננים וחזר לטוקיו. כל חברי ממשלת יפן המכהנים, מלבד שר החוץ של יפן יושימאסה היאשי (אנ') ששהה באינדונזיה לרגל פורום G20, נקראו גם כן בחזרה לטוקיו. הוחלט שהבחירות לבית היועצים של יפן ייערכו כמתוכנן, בנימוק שההתנקשות "לא יכולה לעצור את הדמוקרטיה".

שורת מנהיגים ברחבי העולם הביעו זעזוע מההתנקשות באבה.

בהצהרה לתקשורת, קצין המשטרה המקומית הודה כי "אנחנו לא יכולים להכחיש שהיו בעיות אבטחה".

קישורים חיצוניים
----------------

ויקישיתוף מדיה וקבצים בנושא **רצח שינזו אבה** בוויקישיתוף

הערות שוליים
------------

1. ↑  Shinzo Abe in "grave condition" after being shot during Japan election campaign באתר רויטרס, 8 ביולי 2022 (באנגלית)
2. ↑  Ex-leader Shinzo Abe critically shot in shock Japan attack באתר Associated Press,‏ 8 ביולי 2022 (באנגלית)
3. ↑  Shinzo Abe shooting: former Japanese prime minister attacked during speech באתר הגרדיאן, 8 ביולי 2022 (באנגלית)
4. ↑  Japan PM Kishida says Shinzo Abe in critical condition after shooting באתר The Straits Times,‏ 8 ביולי 2022 (באנגלית)
5. 1 2  והסוכנויות, איתמר אייכנר (2022-07-08). "הסערות, היחס לישראל והניסיון לשינוי החוקה שעורר זעם באסיה: זה שינזו אבה". *Ynet*. נבדק ב-2022-07-09.
6. 1 2 3  "מותו ייזכר כמו מות קנדי": גופתו של ר"מ יפן לשעבר אבה הגיעה לטוקיו - וואלה! חדשות, באתר וואלה!, ‏2022-07-09
7. ↑  Former Japanese PM Shinzo Abe shot dead at 67, POLITICO, ‏2022-07-08 (באנגלית אמריקאית)
8. ↑  Former PM Shinzo Abe in critical condition after assassination attempt באתר The Japan Times,‏ 8 ביולי 2022 (באנגלית)
9. ↑  安倍元首相銃撃 41歳男"殺そうと思って狙った"【速報中】 באתר NHK, ‏ 8 ביולי 2022 (ביפנית)
10. ↑  【速報】山上徹也容疑者は元海上自衛隊員　安倍元首相、心肺停止 באתר FNN,‏ 8 ביולי 2022 (ביפנית)
11. ↑  אסף רוזנצוייג, ‏מתחזקת ההערכה ביפן: הרוצח האשים את אבה בקשר עם כת נוצרית, באתר ‏מאקו‏, 9 ביולי 2022
12. ↑  EXPLAINER: The Unification Church's ties to Japan's politics, AP NEWS, ‏2022-07-15 (באנגלית)
13. ↑  יפן נפרדת משינזו אבה, פרטים חדשים על קשרי הרוצח ל"כנסיית חתונות הענק", באתר ynet, 11 ביולי 2022
14. ↑  Live Updates: Shinzo Abe Is Hospitalized in Critical Condition After Being Shot באתר הניו יורק טיימס, 8 ביולי 2022 (באנגלית)
15. ↑  Former Japan PM Abe Unconscious After Shooting; Man in Custody באתר Bloomberg News,‏ 8 ביולי 2022 (באנגלית)
16. ↑  東京に戻るよう閣僚に指示と官房長官 באתר Kyodo News,‏ 8 ביולי 2022 (ביפנית)
17. ↑  והסוכנויות, ynet (2022-07-09). "יפן תקיים את הבחירות למרות ההתנקשות ברה"מ לשעבר: "אסור להיכנע לאלימות"". *Ynet*. נבדק ב-2022-07-09.
18. ↑  N12 - "האחריות היא שלי": המחדל שהוביל להתנקשות בראש ממשלת יפן לשעבר, באתר N12, ‏2022-07-10